ཆོས་འཁོར་གསུམ་པ་

ཆོས་འཁོར་གསུམ་པ།
ཆོས་འཁོར་གསུམ་པ་ནི་ཝཇཇིའི་རྒྱལ་ས་ཡངས་པ་ཅན་དུ་གསུངས། སངས་རྒྱས་ཀོ་ས་ལ་དང་མ་ག་དྷའི་དབར་ལ་ཕར་ཚུར་ཕེབས་པའི་སྐབས་སུ་ཝཇཇི་བརྒྱུད་ནས་ལན་མང་ཕེབས་མཛད་ཡོད་པ་དང་ས་ཆ་དེ་གའི་ནང་ཁོང་གིས་མཐར་བཙུན་མའི་སྡེ་འགོ་འཛུགས་གནང་རྒྱུའི་ཞལ་བཞེས་མཛད་ཡོད། ཝཇཇི་ནི་མི་སེར་རྒྱལ་ཁབ་སྐྱོ་པོ་ཞིག་ཡིན་པ་སོང་ཙང་། བཙུན་མའི་སྡེ་དེ་འགྲོ་བ་མིའི་ཁེ་དབང་འདྲ་མཉམ་བརྩི་སྲུང་བྱེད་སའི་ཁོར་ཡུག་ཅིག་ཏུ་རྩ་འཛུགས་གནད་འགགས་ཅན་ཞིག་ཆགས་ཡོད་པ་རེད། ས་ཁུལ་དེར་དྲག་རིམ་དང་མཐོ་རིམ་ལ་རྒྱབ་སྐྱོར་བྱེད་མཁན་དང་རྙིང་ཞེན་ཅན་གྱི་བྲམ་ཟེའི་ལམ་ལུགས་དེ་ཙམ་ཤུགས་ཆེན་པོ་མེད་པ་རེད། 

ཆོས་འཁོར་གསུམ་པའི་བརྗོད་བྱ་གཏན་ལ་འབེབས་ཚུལ་གཉིས་ཡོད། དེ་དག་ལས་གཅིག་ལྟར་བྱས་ན། ཆོས་འཁོར་གསུམ་པ་ནི་ཐེག་པ་ཆེན་པོའི་སེམས་ཙམ་པའི་གྲུབ་མཐའི་ཆོས་ཚུལ་རྣམས་ལ་གོ་བ་ཡིན། སེམས་ཙམ་པའི་གྲུབ་མཐའི་བཞེད་ཚུལ་གཙོ་བོ་ནི་ང་ཚོའི་ཤེས་པ་དང་སེམས་བྱུང་རྣམས་ཀྱི་བརྗོད་དོན་ལ་བརྟེན་ནས་ང་ཚོས་དེ་རྟོགས་པ་ནི་འབྱུང་ཁུངས་མི་འདྲ་བ་ཞིག་ནས་ཡོང་གི་མེད་པར། དེ་དག་ཐམས་ཅད་ནི་སྐྱེས་དུས་ཀྱི་འབྱུང་ཁུངས་གཅིག་པ་ནས་ཡོང་གི་ཡོད་པ་སྟེ། དེ་ནི་ང་ཚོའི་ཀུན་གཞི་རྣམ་པར་ཤེས་པའི་སྟེང་གི་ལས་ཀྱི་ས་བོན་ནམ་བག་ཆགས་ལ་བརྟེན་ནས་འབྱུང་གི་ཡོད་པར་བཞེད་དོ། །རྒྱུ་མཚན་དེ་ལ་བརྟེན་ནས་ང་ཚོས་ཆོས་གང་འདྲ་ཞིག་ཡོད་པར་གྲུབ་པ་ནི་སེམས་ཁོ་ན་ལ་བརྟེན་ནས་འཇོག་ཐུབ་ཀྱི་ཡོད། དེ་ཡང་སེམས་ཀྱིས་ཆོས་དེ་ལ་བསམ་པ་དང་། མཐོང་བ། ཡང་ན་དེ་ལ་འགྲེལ་བརྗོད་བྱེད་པ་སོགས་ཀྱི་སྒོ་ནས་འཇོག་དགོས། དེར་བརྟེན་གང་ཟག་གཉིས་ཀྱིས། དཔེར་ན། གསར་དུ་བཙུགས་པའི་བཙུན་མའི་སྡེའི་བཙུན་མ་ཞིག་ལ་ལྟ་བའི་སྐབས། གང་ཟག་གཉིས་ཀས་ལྟ་བཞིན་པའི་ཡུལ་དེ་ལ་ཐུན་མོང་གི་མཚོན་བྱེད་མེད། བཙུན་མ་དེ་གང་ཟག་སོ་སོར་སྣང་ཚུལ་དེ་ནི་ལྟ་མཁན་གྱི་སེམས་ནང་གི་ལས་ཀྱི་བག་ཆགས་ལ་བརྟེན་ནས་སྣང་གི་ཡོད། དེ་འདྲ་སོང་ཙང་། གལ་ཏེ་མི་ཞིག་གིས་བཙུན་མ་ཆགས་པ་དེ་ནི་བུད་མེད་ལ་མི་འོས་པ་འདྲ་པོ་ཞིག་ཏུ་མཐོང་ན། དེ་ནི་ཡུལ་གྱི་ངོས་ནས་དངོས་ཡོད་གནས་ཚུལ་མིན་པར། དེ་ནི་གང་ཟག་དེའི་ཡུལ་ཅན་གྱི་ལྟ་ཚུལ་ཙམ་ཞིག་རེད། 

ཆོས་ཀྱི་འཁོར་ལོའི་བརྗོད་དོན་འགྲེལ་ཚུལ་གཉིས་པ་ལྟར་བྱས་ན། སངས་རྒྱས་ཀྱིས་དེ་བཞིན་གཤེགས་པའི་སྙིང་པོའམ་སངས་རྒྱས་ཀྱི་རིགས་གསུངས་ཡོད་པ་དང་དེ་ནི་སེམས་ཅན་ཐམས་ཅད་ཀྱི་རྒྱུད་ལ་ལྷན་སྐྱེས་སུ་ཡོད་པའི་ཆ་རྐྱེན་ཞིག་ཡིན་པ་དང་། དེ་ལ་བརྟེན་སངས་རྒྱས་ཀྱི་གོ་འཕང་འཐོབ་ཐུབ་ཀྱི་ཡོད། རྒྱུ་བདེ་བར་གཤེགས་པའི་སྙིང་པོའམ་སངས་རྒྱས་ཀྱི་རིགས་ཡོད་པའི་རྒྱུ་མཚན་གྱིས་སེམས་ཅན་ཐམས་ཅད་འདྲ་མཉམ་ཡིན་པ་རེད། འདིའི་ནང་སྐྱེས་པ་དང་བུད་མེད་གཉིས་ཀ་ཚུད་ཡོད། སངས་རྒྱས་ཀྱིས་རྒྱུ་བདེ་གཤེགས་སྙིང་པོ་གསུངས་པ་དེས་ཁོང་གི་དགེ་འདུན་གྱི་སྡེའི་ནང་གི་སྐྱེས་པ་ཚོས་བཙུན་མའི་སྡེ་གསར་དུ་རྩ་འཛུགས་ལ་ཁས་ལེན་བྱེད་པ་དང་བཙུན་མ་རྣམས་ལ་སངས་རྒྱས་ཀྱི་གོ་འཕང་ཐོབ་ཕྱིར་འབད་བརྩོན་བྱ་དགོས་པའི་སེམས་ཤུགས་སྤར་བ་ལའང་ཕན་ཐོགས་ཆེན་པོ་ཆགས་ངེས་རེད། མང་ཚོགས་ལ་གོ་རྟོགས་ཡག་ག་རག་པའི་གོ་སྐབས་ཤིག་ཀྱང་ཡོད་པས། སངས་རྒྱས་ཀྱིས་འདྲ་མཉམ་ཅན་གྱི་ཝཇཇི་མི་སེར་རྒྱལ་ཁབ་ཏུ་བརྗོད་གཞི་འདིའི་སྐོར་གསུངས་པ་ནི་གལ་གནད་ཅན་ཞིག་ཆགས་ཡོད། དེར་མ་ཟད། རྩོད་རྙོག་དང་དམག་འཁྲུག་དེ་འདྲ་ཞིག་འབྱུང་བཞིན་ཡོད་མེད་ལ་མ་ལྟོས་པར། ང་ཚོའི་དགྲ་བོ་ཚུད་པའི་གཞན་ཐམས་ཅད་ཀྱི་གཞི་རྩའི་སེམས་ཀྱི་རང་བཞིན་ནི་གཙང་མའམ་དག་པ་ཞིག་ཡིན་པར་རྟོགས་རྒྱུ་ནི་ཕན་ཐོགས་ཅན་ཞིག་ཡིན་ངེ་རེད།